Ар жэуапыншэу къанэ хъунукъым
«Махуэку» напэкIуэцIым и къыдэкIыгъуэхэм ящыщ зым дэ теддзауэ щытащ «Езыхэм зытес къудамэр паупщIыж» тхыгъэр. Абы къыщыгъэлъэгъуат ди гъунэгъу Куржым и унафэщIхэр хъийм зэрикIар икIи абы фIы къызэримышэнур. Абыхэм ирагъэкIуэкI политикэм нэгъуэщIкIэ ущыгугъ хъунутэкъым.
Ди жагъуэ зэрыхъунщи, псори пэж хъуащ.
Фигу къэдгъэкIыжынщи, иджыблагъэ Куржым къаугъэшхуэ къыщыхъеящ православие диным и цIэкIэ Тбилиси кIуа урысей депутатым егъэщIылIауэ — ар къэралым и парламентым и спикерым и шэнтым тетIысхьат зэрымыщIагъэкIэ. Апхуэдэ «гъэпудыныгъэм» Урысейм къыхуэмыфI цIыхухэр зэгуигъэпащ. ЩытыкIэр апхуэдизу зэщIэплъати, Кремлым унафэ къищтэн хуей хъуащ къэралитIым я авиацэ зэпыщIэныгъэхэр зэпагъэуным теухуауэ. А унафэм къару игъуэтыным къэнэжа щымыIэу «Рустави-2» телеканалым зэуэзэпсэу Урысейр къигъэпудащ. Теленэтыныр езыгъэкIуэкI Габуние Георгий дакъикъэм нэблагъэкIэ урысхэр хьэм иригъэхьащ. Урысыбзэ IэзэкIэ ди цIыхухэм «ФыпщылIщ!» жиIэри къещащ, Президент Путинымрэ абы и адэ-анэ мыпсэужхэмрэ…къехъуэнащ.
Апхуэдэ пэплъатэкъым куржыхэр. Арыншами, абыхэм хуэм-хуэмурэ къагурыIуэу хуежьат гъэмахуэм ди туристхэр мыкIуэмэ, ахъшэншэу къызэрынэнур. Ахэр нэгъуэщI зыкIи — инджылызхэмкIи е франджыхэмкIи пхузэхъуэкIынукъым. АрщхьэкIэ телеканалым и унафэщI Гварамие Никэ, уеблэмэ езым и лэжьакIуэм ищIам щхьэкIэ къыхуагъэгъуну лъэIуэххакъым:
«Сэ ар зэрыхъуэнам папщIэ «Къысхуэвгъэгъу» жысIэну зызгъэхьэзыркъым, ар нэсу зэрыдэсIыгъым къыхэкIыу. Ауэ апхуэдизу хъийм имыкIами хъунут».
ИужькIэ Iуэхум хэIэбащ Куржым и премьер Бахтадзе Мамукэ:
«Ар хьэгъэщагъэ бзаджэщ икIи ди къэралым щытыкIэр щызэIыгъэхьэным хуэгъэзащ».
Езым и псалъэ Твиттерым хигъэхьащ Куржым и президент Зурабишвили Саломеи:
«Лъагъумыхъуныгъэр зэрызэщIагъаплъэр, цIыхухэр зэрагъэпудыр здэркъым. Ахэр куржыхэм къадекIуэкI хабзэхэм езэгъыркъым, зыхуэлажьэри ди къэралымрэ Урысеймрэ нэхъри зэпэщIэхынырщ, яку дэлъ ткIиягъым хэгъэхъуэнырщ».
Псалъэ дахэхэщ. Президентыр арэзыкъым теленэтыныр езыгъэкIуэкIыр зэрыхъуэнамкIэ. Ауэ иджырейм тегъэщIапIэ ищIам щхьэкIэ зы псалъи къыжьэдэкIакъым.
Телеканалым и гупэм куржыхэр щызэхуэсу щIадзащ. ПсынщIэ дыдэу ахэр миным щIигъуащ. Мыарэзыхэм яхыхьащ езы каналым и лэжьакIуэхэри.
Сыт ахэр псом хуэмыдэу зыгъэгубжьар? Куржыхэм адэ-анэхэм пщIэшхуэ дыдэ хуащI. Псом хуэмыдэу, ахэр дунейм ехыжамэ. Абыхэм ятеухуауэ Iей гуэри жыпIэ хъунукъым. Путиным и адэ-анэр апхуэдэу ягъэпудыныр къызыхэкIар куэдым я щхьэ къитIасэркъым.
Иджы къагурыIуэжащ зытес къудамэр къэгъэзэж имыIэу зэрыпаупщIыжыр. Къэнэжар мащIэ дыдэщ. Телеканалым и Iэтащхьэ Гварамие Ники и псалъэхэм захъуэжащ: «Сэ, дауи, къысхуагъэгъуну солъаIуэ. Сэ зэи сегупсысынтэкъым Путиныр зэрагъэпудам папщIэ «Къысхуэвгъэгъу!» жысIэну. Апхуэдэ щытыкIэ сригъэуващ Габуние ищIам. АрщхьэкIэ щыгупсысэн хуейр нэхъапэкIэщ. Иджы зыми шэч къытрихьэжыркъым Урысейм а псори жэуапыншэу къызэримыгъэнэнум.
Аращи, нэгъуэщI псори щыдогъэтри, дэ дяпэкIэ тлъагъужыну къыщIэкIынукъым куржы шагъырхэри «Боржоми» нарзанри. СлIожь, дефэнкъыми аращ.
